laion/Wikipedia-Exotic huggingface dataset:
Otávio Edmilson da Silva Monteiro

See artikkel räägib 1995. aastal sündinud jalgpallurist. 1994. aastal sündinud jalgpalluri kohta vaata artiklit Otávio Henrique Santos. Otávio Edmilson da Silva Monteiro (tuntud lihtsalt kui Otávio või Otavinho; sündinud 9. veebruaril 1995 João Pessoas) on Brasiilia päritolu Portugali jalgpallur, kes mängib ründava poolkaitsjana Saudi Araabia kõrgliiga klubis Al Nassr ja Portugali jalgpallikoondises. Ta alustas klubikarjääri Internacionalis, millega liitus 2010. aastal. Brasiilia kõrgliigas debüteeris ta Internacionali meeskonnas 2012. aastal. Esimese värava Brasiilia kõrgliigas lõi ta 8. juunil 2013 mängus Cruzeiro vastu. 2014. aasta septembris siirdus ta FC Portosse. Hooaja 2014–15 esimees pooles mängis ta Porto reservmeeskonnas Portugali esiliigas. 2015. aasta jaanuaris suundus ta laenule Portugali kõrgliiga klubisse Vitória de Guimarães, kus ta mängis kuni hooaja 2015–16 lõpuni. Seejärel on kuulunud ta Porto põhimeeskonda. Hooaegadel 2017–18, 2019–20 ja 2021–22 on ta tulnud Portoga Portugali meistriks. Hooajal 2019–20 valiti Otávio lisaks Portugali kõrgliiga hooaja sümboolsesse koosseisu. Suvel 2023 liitus Otavio ligi 60 miljoni euro eest Al Nassriga. Aastatel 2014–2015 mängis Otávio Brasiilia kuni 20-aastaste koondises. 2021. aasta märtsis sai ta Portugali kodakondsuse. Portugali jalgpallikoondises debüteeris ta 4. septembril 2021 sõprusmängus Katari vastu ja lõi selles mängus ka värava. Internacional Campeonato Gaúcho: 2013, 2014 Porto Primeira Liga: 2017–18, 2019–20, 2021–22 Taça de Portugal: 2019–20, 2021–22 Supertaça Cândido de Oliveira: 2018, 2020 Monteiro, Bernardo (4.9.2021). "Seleção nacional triunfa perante um Catar demasiado "tenro"". Jornal de Notícias (portugali). Vaadatud 4.9.2021.
Karl Kanger

Karl Kanger (27. veebruar 1898 Tallinn – 1986) (vene Кангер Карл Карлович) oli Nõukogude Liidu sõjaväelane (erupolkovnik) ja parteitegelane. Ta lõpetas 1915. aastal Tallinna Reaalkooli. Alates 1917. aastast oli ta NLKP liige. Aastatel 1918–1924 ja 1928–1947 teenis ta punaarmees. 1918. aastal osales ta vabadussõjas 2. Viljandi Eesti kommunistliku kütipolgu 2. polgu I pataljoni juhtkonna koosseisus Narva lahingus. 1919. aasta veebruarist augustini 2. Viljandi Eesti kommunistliku kütipolgu komandör. Teises maailmasõjas oli ta 01.12.1941–30.06.1942 oli 7. Eesti Laskurdiviisi ülem, 24.06.1942–28.09.1942 249. Eesti Laskurdiviisi ülem ja 8. Eesti Laskurkorpuse komandöri asetäitja alates 1942. aastast. Aastatel 1944–1947 oli ta ENSV sõjakomissar. "Karl Kanger". geni_family_tree. 27. veebruar 1898. Vaadatud 28. septembril 2023. https://prospekt.ee/society/13607-pochti-detektiv-kto-lezhit-pod-nadgrobiem-v-temnom-sadu.html Viru Prospekt, 04.10.2019 (vaadatud 06.06.2020) "7-я Эстонская стрелковая Таллинская дивизия". Originaali arhiivikoopia seisuga 2. mai 2021. Vaadatud 6. juunil 2020. 249-я (122 гв.) Эстонская ордена Ленина Краснознамённая стрелковая дивизия Raadiosaate "Kirjutamata memuaarid" 1. osa Raadiosaate "Kirjutamata memuaarid" 3. osa
East Coast Main Line

East Coast Main Line (aruandlusmärgina ECML) on 632,7 km pikkune elektrifitseeritud raudtee, mis ulatub Londonist mööda Suurbritannia idarannikut Edinburghi, vahepeatustega Peterboroughis, Doncasteris, Yorkis, Darlingtonis, Durhamis and Newcastle'is. Raudtee kulgeb paralleelselt A1 maanteega, selle algpeatus on London King's Cross ja lõpp-peatus Edinburgh Waverley.
King's Crossi raudteejaam

King's Crossi raudteejaam on Londoni keskne raudteede terminal Camdeni linnajaos.  King's Crossi raudteejaam – pildid, videod ja helifailid Wikimedia Commonsis
Phạm Bình Minh

Phạm Bình Minh (sündinud 26. märtsil 1959 Nam Địnhi provintsis) on Vietnami poliitik. Phạm Bình Minh lõpetas Diplomaatia Ülikooli (tänapäeval Diplomaatia Akadeemia) 1981. aastal. Alates 1981. aastast töötas ta Vietnami Välisministeeriumis. 1982–1985 oli ta atašee Vietnami saatkonnas Suurbritannias. 1986–1990 töötas välisministeeriumi üldosakonnas. 1991–1999 oli ta välisministeeriumi rahvusvaheliste organisatsioonide osakonna juhataja asetäitja. 1999–2001 oli ta Vietnami suursaadik ja alaline esindaja Ühinenud Rahvaste Organisatsiooni juures. 2001–2003 oli ta esinduse juhataja asetäitja Vietnami saatkonnas Ameerika Ühendriikides. Alates 2003. aastast töötas ta välisministeeriumis tegevjuhataja asetäitjana ja rahvusvaheliste organisatsioonide osakonna juhatajana. 2006. aastal sai ta Vietnami Kommunistliku Partei Keskkomitee liikmekandidaadiks ja 2009. aastal Keskkomitee liikmeks. 2007–2011 oli ta Vietnami välisministri asetäitja. Alates 3. augustist 2011 kuni 7. aprillini 2021 oli Phạm Bình Minh Vietnami välisminister. Lisaks oli ta alates 13. novembrist 2013 kuni 6. septembrini 2021 Vietnami asepeaminister. Alates 6. septembrist 2021 on ta Vietnami esimene asepeaminister. Pham Binh Minh World Economic Forum Tóm tắt tiểu sử Phó Thủ tướng Chính phủ, Bộ trưởng Bộ Ngoại giao Phạm Bình Minh Cổng Thông tin điện tử Chính phủ Defense, Security Council members approved Online Newspaper of the Government of the Socialist Republic of Viet Nam, 3. august 2011 Prime Minister nominates two new deputies Nhân Dân, 12. november 2013 Assignment of subjects and functions to Prime Minister and Deputy Prime Ministers Viet Nam Government Portal, 6. september 2021
Karl Juhan Bahovski

Karl Juhan Bahovski (sündinud 25. oktoobril 2000) on Eesti poliitik. Ta oli 2020-2021 aastal Eesti Konservatiivse Rahvaerakonna Nõmme osakonna aseesimees ja Lääne-Tallinna ringkonna juhatuse liige. Ta oli 5. septembrist 2020 kuni 23. juulini 2021 noorteühenduse Sinise Äratuse esimees. Ta on lõpetanud Jakob Westholmi Gümnaasiumi riigikaitsesuuna. 2021. aastal õppis ta ühe semestri Tallinna Ülikoolis Lähis-Ida Uuringuid.[viide?] 2022. aastast saadik õpib ta Tartu Ülikoolis ajalugu.[viide?] Bahovski astus Sinisesse Äratusse 2017. aastal ja EKREsse 2018. aastal. Aastatel 2019–2021 oli ta Sinise Äratuse juhatuses. Ta on korraldanud Sinise Äratuse lasketiiruõhtuid Tallinnas ja Tartus ning käinud ühenduse poolt sõprussuhteid loomas Lätis, Leedus ja Poolas. [viide?] 2023. aastal lahkus Bahovski EKREst koos mitme teise noorliikmega, kelle seas oli samuti Sinise Äratuse juhiks olnud Helen Rebane. Tema isa on laskmisinstruktor Martin Bahovski, onu ajakirjanik Erkki Bahovski.[viide?] "EKRE Lääne-Tallinna ringkond". "Sinine Äratus sai uue juhatuse, esimeheks valiti Karl Juhan Bahovski". Originaali arhiivikoopia seisuga 24. september 2020. Vaadatud 6. septembril 2020. «Liigne russofiilia»: noored on hakanud EKREst pagema
Christopher Cassidy

Christopher John Cassidy (sündinud 4. jaanuaril 1970 Salemis) on Ameerika Ühendriikide endine mereväelane ja NASA astronaut. 1993. aastal lõpetas Cassidy Ameerika Ühendriikide Mereväeakadeemia matemaatika erialal ning sai 2000. aastal MIT-st meretehnika magistrikraadi. Mereväes teenides läbis ta Navy SEAL-ide katsed ning sai mereväe eriüksuslaseks. Ta on osalenud missioonidel Afganistanis ja Vahemerel. Cassidyl on mereväes kapteni auaste. Cassidy valiti NASA astronaudiks 2004. aastal ning tema esimene missioon oli 2009. aastal toimunud STS-127. 2013. aastal oli ta märtsist kuni semptembrini Rahvusvahelise Kosmosejaama 35. ja 36. ekspeditsiooni liige. Aprillis 2020 sai ta 62. ekspeditsiooni liikmeks ning on oktoobrini 63. ekspeditsiooni komandör. Cassidy lahkus NASA-st ja mereväest 2021. aastal. "Astronaut Chris Cassidy's post-NASA career". CollectSpace. Vaadatud 26. oktoober 2022. "Commander Christopher Cassidy, USN". U.S Naval Academy. Vaadatud 6. juuni 2020. "Christopher Cassidy (Captain, U.S. Navy) NASA Astronaut". NASA. Originaali arhiivikoopia seisuga 14. mai 2021. Vaadatud 6. juuni 2020.
In Amenas

See artikkel räägib Alžeeria linnast. Teiste tähenduste kohta vaata artiklit Amenas (täpsustus). In Amenas (araabia keeles إن أمناس‎, ‘In ’Amanās) on linn ja vald Ida-Alžeerias, 30 kilomeetrit Liibüa piirist läänes. Piirkonnas pole piiriületuspunkti. Aastal 2008 elas In Amenase vallas 7385 inimest, aastal 1998 5302 inimest. Alžeeria kirjaniku Mouloud Mammeri sõnul pärineb linna nimi tuareegi keelest ning tähendab "kaameliratsanike kohta". 16. jaanuaril 2013 ründasid islamiterroristid In Amenase lähedal gaasitöötlemistehast. Wilaya of Ilizi in Official journals of the People's Democratic Republic of Algeria "Population: Béchar Wilaya" (PDF) (prantsuse). Office National des Statistiques Algérie. Originaali (PDF) arhiivikoopia seisuga 13. november 2011. Vaadatud 24. veebruar 2013. "Algeria Communes". Statoids. Vaadatud 8. märts 2013. Jacqueline Arnaud, Poétiques croisées du Maghreb 1991 Université Paris-Nord. Centre d'études francophones, Jāmiʻat al-Jazāʼir. Equipe de recherches: Sémiologie du texte littéraire et analyse du discours - 1991 commentary on Mouloud Mammeri, La Traversée Page 72 "Il décrit l'oasis d'In Amenas: "Mourad, lui aussi, découvre le village fantôme, d'abord dans le Sahara, et ensuite en Kabylie. Il décrit l'oasis d'In Amenas: In Amenas veut dire en touareg le lieu des méharis. Ce n'était plus qu'une dérision. A la place des méharis ..." Mildred P. Mortimer Journeys through the French African novel 1990 commentary on Mouloud Mammeri, La Traversée - Page 124 "Tension between the irretrievable past and the impoverished present is presented by the contrast between memories of graceful camels and sights of awkward lumbering trucks: "In Amenas means in Tuareg the gathering place of camel drivers.." New York Times report on In Aménas hostage crisis
Saratovi oblasti lipp

Saratovi oblasti lipp on Venemaa haldusüksuse Saratovi oblasti lipp. Ametlikult võeti lipp kasutusele 5. septembril 1996 ning muudeti 23. mail 2001, kui kasutusele võeti uus vapp. Saratovi oblasti lipuks on ristkülikukujuline kangas, mis on jagatud horisontaalselt kaheks väljaks, ülemine on valge ja alumine punane. Punase välja laiuseks on 1/2 valge välja laiusest ning valge laiu keskel on kaunistustega Saratovi oblasti vapp. Vapi laiuseks koos kaunistustega on 1/4 lipu pikkusest. Lipu laiuse ja pikkuse suhe on 2:3. Punane sümboliseerib mehisust, vaprust, julgust, suuremeelsust ja armastust ning valge puhtaid kavatsusi, õilsat käitumist, õiglust ja Saratovi oblastis elavaid sügavalt usklikke inimesi. Saratovi oblasti vapp Saratovi oblasti lipust Saratovi oblasti ametlikul kodulehel (vene keeles) Riiklik sümboolika: Saratovi oblast – Saratov (vene keeles)
Olga Stefanišõna

Olga Stefanišõna (ukraina keeles Ольга Віталіївна Стефанішина, sündinud 29. oktoobril 1985) on Ukraina riigiametnik. Aastatel 2007–2015 töötas Ukraina justiitsministeeriumis. Ta on alates 4. juunist 2020 Ukraina asepeaminister Euroopa ja euroatlantilise integratsiooni küsimustes.
Alfred Teaste

Alfred Teaste (kuni 23. märtsini 1935 Alfred Fluss; 15. veebruar 1895 Vastseliina vald, Võrumaa – 3. november 1992 Tallinn) oli eesti pedagoog ja koolijuht. Alfred Fluss oli aastatel 1924–1927 Valga Poeglaste Gümnaasiumi õpetaja ja inspektor, 1927–1931 Läänemaa Õpetajate Seminari direktor, seejärel 1931–1940 ja 1941–1944 Tallinna Nõmme Gümnaasiumi direktor (1931–1940, 1941–1944). Suurel määral Alfred Teaste initsiatiivil võttis Nõmme linnavolikogu 1936. aasta vastu otsuse ehitada uus Nõmme Gümnaasiumi hoone. Okupatsioonivõimud ei lubanud Alfred Teastel direktorina töötada, kuid kuni 1949. aastani sai ta jätkata koolis tööd õpetajana, seejärel ta vallandati. Kaks aastat hiljem saadeti ta vangilaagrisse. 12. novembril 2018 avati Nõmme Gümnaasiumi hoovis kooli pikaaegse direktori Alfred Teaste nimeline mälestuspink. Aasta hiljem, 2. septembril 2019 avati Alfred Teaste pingi kõrval veel teinegi pink – mälestuspink Nõmme Gümnaasiumi vilistlasele president Lennart Merile. Alfred Fluss abiellus 1927. aastal Elisa­beth Sternfeldtiga (1891–1978), kelle vennad oli Asutava Kogu liige August-Voldemar Sternfeldt ja vaimulik Alek­s­ander Täheväli (1888–1955). http://www.ra.ee/dgs/_purl.php?shc=EAA.1271.1.252:112 Kepp, Vallo. Tundmatu luuletaja Ester Andri. Eesti Kirik, 29. aprill 2020. Lauri, Urmas. Läänemaa kultuurikalender 2015 – Veebruar. Lääne Elu, 31. jaanuar 2015. Nooni, Jukko. Nõmme gümnaasiumi direktor Alfred Teaste sai nimelise pingi. Nõmmel avati president Lennart Meri mälestuspink. Postimees, 2. september 2019.
Ilmar Kõrgesaar

Ilmar Kõrgesaar (12. aprill 1932 – 17. juuni 2013) oli eesti toidutehnoloog ning õllekultuuri ja limonaadiajaloo uurija. Ilmar Kõrgesaar lõpetas Tartu Riiklikus Ülikoolis orgaanilise keemia eriala. 1956. aastal asus ta tööle Tartu õlletehasesse peaõllemeistrina. Pärast seda töötas ta A. Le Coqis peatehnoloogi ja tootmisala juhatajana ning viimastel aastatel õllemuuseumi juhataja ja kuraatorina. Ta on olnud osaline muu hulgas limonaadide Kelluke ja Valge Klaar loomisel. Ilmar Kõrgesaare eestvõttel rajati 2003. aastal õlletehase linnasetorni A. Le Coqi Õllemuuseum. Ta oli muuseumi juhataja ja kuraator. Ta oli ka A. Le Coqi 200. aastapäeva tähistava raamatu "Õllelinn Tartu. A. Le Coq 1807–2007" väljaandmise initsiaator. See raamat pole ainult ühe ettevõtte ajaloost, vaid puudutab Tartu linna ajalugu laiemalt läbi sajandite. 1987 Eesti NSV teeneline tehnoloog 2009 Tartu Tähe kavaler Ilmar Kõrgesaar oli 1957. aastast abielus Tartu Ülikooli vanemteaduri keemik Asta Kõrgesaarega. Neil on kaks tütart. Ilmar Kõrgesaar. Tartu linna veebisait. Meier, Jaanika. Ühised huvid põimivad abielu tugevaks. Tartu Postimees, 2. juuli 2007.
Salakas

Salakas on alev Leedus Zarasai rajoonis, Salakase valla halduskeskus. Alev asub Luodise läänekaldal. Salakases on põhikool, postkontor, seltsimaja ja raamatukogu, seal tegutseb Zarasai kunstikooli filiaal. Alevis on kruusakarjäär. Vaatamisväärsusteks on aastail 1906–1911 ehitatud katoliku kirik, aastal 1930 rajatud katoliku kabel ja Napoleoni kivi, Gražutė regionaalpargi külastuskeskuse juures tegutseb ka koduloomuuseum. Alevile on tõenäoliselt nime andnud endine Salakase järv. Selle variandi üks versioon tuletab asula nime sellest, et see asus algselt saarel, nii kutsuti sealseid asukaid saarlasteks (salokais), Kohaliku loo kohaselt elasid varem järve kaldal metsas pistrikud ja asula kandis varem nime Sakalai. Alevi juures asuvad 9.–13. sajandil kasutusel olnud Salakase muinaskalmed. Legendi kohaselt rajas alevi vürst Utenis. Kirjalikes allikates on Salakast esmamainitud aastal 1387. Vanasti asus seal Leedu valitsejate jahipidamisala. Aastal 1387 andis Jogaila Salakase Vilniuse piiskoppide käsutusse. 15.–16. sajandil kuulus alev Tauragnai linnuse lossipiirkonda. Aastal 1496 ehitati Salakasesse esimene kirik ja moodustati kihelkond. Aastaks 1552 oli asulast saanud alev. Põhjasõja ajal põles see maha. Aastal 1720 avati Salakases klooster, mis aga novembriülestõusu järel aastal 1832 suleti. Aastal 1781 oli Salakases neljaklassiline kool. 19. sajandil peatusid Salakases küll Prantsuse väed, kuid mitte Napoleon I, kuigi kohalikud legendid seostavad teda metsas asuva kiviga. Toona rajati sinna ka magasiait. Tsaariajal oli Salakase venekeelne nimekuju Солоки. Augustis 1941 hukkasid Saksa okupatsiooniväed Sungardai küla lähistel metsas ligi 150 Salakase juuti. Nõukogude perioodil oli Salakas kohaliku kolhoosi keskasulaks. Aastal 1970 kaotas Salakas alevi staatuse, ent see taastati aastal 2005. Koolimaja Salakas Salakase keskuse tänavavaade Salakase kabel Salakase kirik Salakase 500 aastapäevaks püstitatud tulpkabel 2011 m. surašymas Biskupstwo wileńskie od jego założenia aż do dni obecnych, zawierające dzieje i prace biskupów i duchowieństwa djecezji wileńskiej, oraz wykaz kościołów, klasztorów, szkół i zakładów dobroczynnych i społecznych. Jan Kurczewski, Wilno 1912, lk. 106. Солоки. Энциклопедический словарь Брокгауза и Ефрона, Kd. 30А (60) : Слюз — София Палеолог. С.-Петербургъ, 1900., 805 lk. Holocaust atlas of Lithuania Poola Kuningriigi geograafiline leksikon Alev portaalis vietoves.Lt
Drolerii

Drolerii (prantsuse keeles drôlerie, sõnast drôle 'naljakas', 'lõbus') on keskaja kunstile (eelkõige gootikale) iseloomulikud jämekoomilised või grotesksed inimeste, loomade ja fantaasiaolendite kujutised. Drolerii oli sage motiiv illumineeritud käsikirjade initsiaalidel ja servaillustratsioonidel, arhitektuuris võis seda leida veesülitite ja konsoolide skulptuurkaunistustes ja vahel on droleriina kujundatud kirikute kooritoolistiku misericordia'd. Drolerii on iseloomulik eriti põhja pool Alpe loodud kunstile. See sai alguse umbes 13. sajandi algul La Manche'i mõlemal kaldal. Sealt levis see Pariisi ning Pariisist koos gooti kunstiga juba kõikjale. Drolerii motiivistik hõlmas laia valikut igapäevaelu stseenidest, inimestest nagu talupojad, narrid, muusikud, kerjused, aga ka kleerikud ja rüütlid, inimeste kombel tegutsevate loomadeni ja kõige kummalisemate fantaasiaolenditeni. Kujutusviisi iseloomustas huumor, grotesk ja vahel satiir. Selle kunstinähtuse põhiline idee on mängulisus – droleriis sai kunstnik rakendada piirideta tegevusvabadust, mida võis kõrvutada keskaegse narri omaga. Grotesksed veesülitid Pariisi Jumalaema kirikul Skulptuur Strasbougi katedraalil, 1381 Skulptuur Brno Jakobi kiriku torni lõunaküljel Misericordia Whalley Maarja kirikus Misericordia Astley Maarja kirikus Drolerii Nidarosi toomkirikul Trondheimis Grotesk toomkirikul Trondheimis Psalm 103 Luttrelli psaltris Lehekülg Luttrelli psaltrist Metzi tundideraamat (BM, Ms 1588). 1300–1310. Maastrichti tundideraamat (BL Stowe MS17 fo49r) Jean Pucelle. Kujutised Jeanne d'Evreux' tundideraamatus Väikesed looma- ja inimfiguurid servaillustratsioonil. Wawelis loodud psalter, 14.–15. sajandi vahetus Burgundia Maria tundideraamat (Wien MS 1857) Maskaroon Grotesk Kimäär Sheela-na-gig Drolerie. – Das grosse Kunstlexikon von P.W. Hartmann Kunstileksikon. Eesti Klassikakirjastus, 2001 H. W. Janson, A. F. Janson. History of Art: The Western Tradition. Prentice Hall Professional, 2004
Balakovo

Balakovo on linn Venemaal Saratovi oblastis, Balakovo rajooni keskus. Asub Volga jõe ääres, Saratovist 161 km kirdes. Balakovo küla tekkis vanausuliste asundusena 1762. aastal. 1913. aastal sai linnaõigused. Seal asub Balakovo tuumaelektrijaam, Saratovi hüdroelektrijaam ja jõesadam. Elanikke oli linnas 2005. aastal 199 600, 2007. aastal 199 100 ja 2009. aastal 198 000. Q126684906
Prantsusmaa Rahvuskaart

Prantsusmaa Rahvuskaart (prantsuse keeles Garde nationale) on Prantsusmaa sandarmeeria. Garde nationale
Misericordia

Misericordia (ladina keeles 'halastus', 'kaastunne') on kiriku kooritoolistikus klappistme põhja all asuv tugi, millele, kui klappiste on üles tõstetud, saab toolis seisev vaimulik toetuda. Gooti kunstis võib misericordia olla kujundatud droleriina (näiteks toetavad seda veidrad loomad, fantaasiaolendid või karikatuursed kujud). Misericordia jutlustajaga. Pariisi Cluny muuseum Misericordia kingsepaga. Pariisi Püha Gervasiuse ja Püha Protasiuse kirik Kassi kujutav misericordia Astley Maarja kirikus Rebane jutlustab kodulindudele Walcourti St-Materne kirikus Belgias Joodikust munka kujutav misericordia Dortmundi Maarja kirikus Merineitsi Les Andelysi Maarja kirikus Obstsöönsed kujutised misericordia'tel Tréguier' katedraalis Normandias Istmike kokkulööjad misericordia'l Neussi Püha Qirinuse kirikus, 16. sajand Kunstileksikon. Eesti Klassikakirjastus, 2001
Chiaki Mukai

Chiaki Mukai (jaapani keeles 向井 千秋 Mukai Chiaki, sündinud 6. mail 1952 Tatebayashis) on Jaapani arst ja endine JAXA astronaut. Mukai lõpetas 1977. aastal Keiō ülikoolis arstiteaduse eriala ning spetsialiseerus südame- ja veresoontekirurgiale. 1985. aastal valiti ta NASDA (tänapäeva JAXA) astronaudiks. Ta on esimene kosmoses käinud jaapanlanna ning esimene Jaapani kodanik, kes käis kosmoses rohkem kui korra. Tema esimene missioon oli 1994. aastal toimunud NASA missioon STS-65 ja teine missioon oli 1998. aastal toimunud STS-95. 2015. aastal sai ta Tokyo Teadusülikooli asepresidendiks ja JAXA tehniliseks nõustajaks. "Chiaki Mukai (M.D., Ph.D.)" (PDF). NASA. Vaadatud 6. juuni 2020. "Chiaki Mukai (M.D., Ph.D.)". JAXA. Vaadatud 6. juuni 2020.
August Solo

August Solo (sündinud 23. veebruaril 1935) on eesti pedagoog ja koolijuht. Ta lõpetas Suislepa 7-klassilise kooli ja seejärel Viljandi Pedagoogilisse Kooli, kus ta õppis algkooliõpetajaks. 1967. aastal lõpetas ta Tartu Riikliku Ülikooli vene filoloogia erialal vene keele ja kirjanduse õpetajana. Pärast ülikooli lõpetamist töötas 11 aastat Tartu 8. Keskkoolis, kuus aastat Tartu linnavalitsuses haridusosakonna juhataja asetäitjana ja alates 1976. aastast juhatajana. 1979. aastal asus ta tööle Tartu Pedagoogilise Kooli direktorina. See kool valmistas ette õpetajaid põhikooli baasil. 1980. aastate lõpus sai selgeks, et sellise baasharidusega õpetajate ettevalmistamine enam ei rahulda ning Solo asus vedama kooli rakenduskõrgkooli staatuse poole. 1. jaanuaril 1990 anti õppeasutusele tagasi tema kauaaegne nimetus Tartu Õpetajate Seminar ja 11. juulist 1991 reorganiseeriti seminar rakenduskõrgkooliks. August Solo oli Tartu Õpetajate Seminari rektor kuni 2001. aastani, mil seminar läks Tartu Ülikooli haridusteaduskonna koosseisu ja sellest sai Tartu Ülikooli õpetajate seminar. August Solo on seisnud Tartule väga olulise – õpetajakoolituse – edendamise ja arendamise eest. Seda nii sisulise (kõrgharidust andvate õppe- ja ainekavade väljatöötamine, täienduskoolituse süsteemi ja kaugõppeosakonna käivitamine jm) kui materiaalse (Purde tänava ühiselamu ehitamine, Salme tänava õppehoone säilitamine) poole pealt. 1989 Eesti NSV teeneline õpetaja 1998 Ignatsi Jaagu medal 2020 Tartu Tähe kavaler Tuuli Hiiesalu. Õpetajakuuega järjekindel mees. Õpetajate Leht, 6. aprill 2018 August Solo. Tartu linna koduleht
63. ekspeditsioon

63. ekspeditsioon oli Rahvusvahelise Kosmosejaama (ISS) 63. alaline meeskond. Missioon algas 17. aprillil 2020 kui jaamast lahkus 62. ekspeditsioon. Ekspeditsiooni meeskonda kuulusid esialgu NASA astronaut Christopher Cassidy ja Roskosmose kosmonaudid Anatoli Ivanišin ja Ivan Vagner. 31. mail jõudis jaama Crew Dragon Demo-2 meeskonnaliikmed Douglas Hurley ja Robert Behnken, kes jäid jaama kaheks kuuks. 14. oktoobril saabus jaama Sojuz MS-17 ning 63. ekspeditsioon lõppes 21. oktoobril. "Soyuz MS-15 returns Expedition 62 trio to Earth". NASA Spaceflight. Vaadatud 6. juuni 2020. "Expedition 63 Mission Summary" (PDF). NASA. Vaadatud 6. juuni 2020. "SpaceX makes history with successful first human space launch". TechCrunch. Vaadatud 6. juuni 2020. "SpaceX Crew Dragon makes historic 1st splashdown to return NASA astronauts home". Space.com. Vaadatud 12. november 2020.